钦定古今图书集成/明伦汇编/闺媛典/第354卷 > 《白纻歌》陆游
## 钦定古今图书集成/明伦汇编/闺媛典/第354卷 > 《白纻歌》陆游

古有四时白纻，亦有止作一时者。丙申五月在成都，烈暑可畏，戏作《夏白纻》二首。

云母屏薄望如空，水精帘疏不碍风。美人独立何所
似？白玉芙蕖秋水中。素绢细织冰蚕缕，清寒不受人
间暑。晚来浴罢绿窗闲，自把新书教鹦鹉。

翔鸾矫矫离风尘，眼明见此绝代人。纱窗弄笔消永
日，临得《黄庭》新逼真。飞楼缥缈今何夕？月与玉人同
一色。下帘不为九霄寒，自要玲珑看团璧。